Jacob Buksti (S), 1999-11-03:
Socialdemokratiet ønsker en bred og åben debat forud for afstemningen om den fælles valuta.
Vi har lagt afgørende vægt på at følge udviklingen i det europæiske valutasamarbejde tæt.
Det er naturligvis i dansk interesse at få belyst, hvad det er, vi går ind til, og hvad virkningerne af at tilslutte Danmark til den fælles valuta vil være.
Det gælder både de politiske og de økonomiske virkninger.
Derfor skal både fordele og ulemper diskuteres åbent.
Befolkningen skal have et ordentligt grundlag at tage stilling på.
Folketinget har afsat 15 mio. kr. i år og de følgende 2 år til oplysning om EU.
Halvdelen går til partier og bevægelser, den anden halvdel kan søges af alle.
En stor del af pengene vil helt sikkert gå til debat og oplysning om den fælles valuta i alle afkroge af landet.
Regeringen har på sin side sat 5 mio. kr. af til at informere om den fælles valuta
, så vi er ganske godt dækket ind. Jeg glæder mig over, at debatten er kommet godt fra start.
Der har allerede været afholdt mange møder og høringer, og debatbøger er kommet på gaden.
I Socialdemokratiet ønsker vi en ægte folkelig debat med deltagelse af så mange almindelige mennesker, bevægelser, organisationer og partier som muligt.
Vi mener ikke, dagsordenen alene skal sættes af eksperter og professionelle meningsmagere.
Vi er modstandere af at statsautorisere debatten.
Det frygter vi vil ske med dette beslutningsforslag.
Der vil blive lagt låg på debatten, mens de ophøjede eksperter slås bag lukkede døre.
Socialdemokratiet tvivler i øvrigt på, at der ville komme noget konstruktivt ud af sammensætte kommissionen på den måde, forslaget lægger op til.
Vi er i stedet for tilhængere af, at den fælles valuta og dens mulige konsekvenser for Danmark belyses fra mange forskellige vinkler med bidrag fra mange forskellige sider.
Socialdemokratiet hilser med stor tilfredshed, at det faktisk også sker.
LO har således udsendt en rapport om den fælles valuta, det er spændende læsning, som mange ville have godt
af at sætte sig ind i.
Socialdemokratiet noterer sig også med glæde, at Rådet for Europæisk Politik vil iværksætte en alsidig udredning om Danmark og den fælles valuta.
Rådet for Europæisk Politik rummer både tilhængere og modstandere af den fælles valuta.
Det er derfor et godt forum til at sætte en afbalanceret debat i gang om både fordele og ulemper.
Jeg vil da også nævne den udredning, som Folketingets Europaudvalg har bedt Dansk Udenrigspolitisk Institut stå for.
Den skal belyse udviklingen på de områder, hvor Danmark har et forbehold.
Udredningen vil helt sikkert give os nyttig viden, der kan indgå i debatten om den fælles valuta.
Hvad angår forholdet til den danske grundlov, er det allerede grundigt belyst i forbindelse med forarbejdet til Maastrichttraktaten, og vi har fuld tillid til, at Justitsministeriet er i stand til at foretage en kvalificeret ajourføring af dette grundlag.
Derudover afholder Folketinget jo en stort anlagt grundlovskonference i Helsingør i morgen og i overmorgen, og her står det jo enhver frit for at bringe dette tema op.
Vi er altså allerede dækket godt ind.
Der er ikke brug for nye ekspertkommissioner.
Det tror vi ikke beslutningsforslaget vil bidrage til.
Derfor afviser vi det.